  Анжелика Тихонова корреспондент Глаз ёросысь Полоста (Понино) ноДзякино черкогуртъёсын но Ярын лулчеберет юртъёсты тупатъян ужъёс бере усьтӥзы. Со сярысь элькун тӧролэн но кивалтэтлэн пресс-службазы ивортӥз. Полостаын культура юртлэсь липетсэ выльдӥзы. Ужъёсты быдэстон понна оглом 850 сюрс манет кутӥзы. Полоста Глаз ёросысь тужгес бадӟымез черкогурт луэ. Клубзы но бадӟымез. Учкисьёслы залзы 300 адямилы чакламын. Ужъюртын культура юрт сяна, искусствоосъя нылпи школа но библиотека интыясько. Со сяна, калык понна 14 пӧртэм огазеяськонъёс ужало. Дзякиноысь культура юртысь фойеез тупатъязы. Укноосты, югдытӥсь арбериосты, тылпу сярысь ивортӥсь сигнализациез, вӧлдэтэз выльдӥзы. Гуртын 593 адями улэ. Лулчеберет юртазы ужасьёслы но калыклы луыса клубзы Ӟуч лулчеберетъя центр инлык басьтӥз. Калык понна 10 огазеяськонъёссы ужало. Озьы ик выльдон ужъёс Ярысь «Юбилейный» центрын мынӥзы. Отчы югдытӥсь прожекторъёс басьтӥзы, ву кошкон сӧзнэтсэс но санузелзэс тупатъязы. Пусъём, вань ужъёсты «Культура малой Родины» ӵектос улсын быдэстӥзы. 2021-тӥ арын со но «Культура» йӧскалык ӵектос улсын оглом 25 гурт культура юртъёсты тупатъялозы. Тодэ вайытом, кемалась ик ӧвӧл Кияса ёросын кык ар тупатъям бере культура юртэз усьтӥзы.  Тегъёс: Лулчеберет Яр Удмуртия лэсьтськон Глазёрос  